《寄刘清轩同年华居泉二公》
明代·张子翼

南郭凭虚日，东陵纵目秋。云飞天更阔，地缩分相投。

种竹依泉石，垂纶傍渚洲。商山朋绮季，箕颍揖巢由。

菊种渊明径，烟随范蠡舟。性真聊自适，物外竟何求。

煮石罗丹鼎，挥毫向海陬。生涯甘抱瓮，别业老菟裘。

邻卜归王翰，乡评许太丘。诗书开万卷，宇宙豁双眸。

谁是中流者，风波肯掉头。校书多寂寞，脱网更夷犹。

听雨悭粱梦，随阳祇稻谋。李斯悲溷豕，庄叟笑犠牛。

樵牧随新侣，星辰忆旧游。轩乘休羡鹤，盟结便寻鸥。

入座须拚酒，舒怀共上楼。

作者简介：张子翼（一五二七——？），字汝临，号事轩。琼山人。明世宗嘉靖二十五年（一五四六）亚魁。授武昌县教谕，升广西陆川知县。在任五年，祀名宦。归田后闭门课子，与海瑞、王弘诲诗简往来，传为韵事。有《事轩摘稿》。《海南丛书》第五册有传。张子翼诗，以民国二十年（一九三一）海口海南书局印行之《海南丛书》第五册《张事轩摘稿》为底本，校以明陈是集《溟南诗选》所录张子翼诗。